สภาผู้แทนราษฎร เห็นชอบตั้งคณะกรรมาธิการวิสามัญพิจารณาศึกษาการเปิดสถานบันเทิงแบบครบวงจร เป็นแหล่งรายได้ใหม่
การประชุมสภาผู้แทนราษฎรวันนี้ พิจารณาญัตติขอให้ที่ประชุมสภาผู้แทนราษฎร มีมติตั้งคณะกรรมาธิการวิสามัญพิจารณาศึกษาการเปิดสถานบันเทิงแบบครบวงจร (Entertainment Complex) เพื่อหาแหล่งรายได้ใหม่จากนักท่องเที่ยวชาวต่างชาติเข้าประเทศ ที่สมาขิกสภาผู้แทนราษฏร ได้เสนอญัตติในทำนองเดียวกัน จำนวน 12 ญัตติ พิจารณาต่อจากการประชุมครั้งที่แล้ว สำหรับเหตุผลและความจำเป็นในการพิจารณาศึกษาเรื่องดังกล่าว เนื่องจากปัจจุบันงบประมาณหรือรายได้หลักของประเทศไทยมาจากการเก็บภาษีจากประชาชน ปีละประมาณ 2.7 ล้านล้านบาท ซึ่งไม่เพียงพอที่จะทำประโยชน์ให้กับประชาชนได้อย่างเต็มที่ นอกจากนี้ รัฐบาลยังต้องแบกรับภาระหนี้ในทุกปีอีกด้วย ดังนั้น สถานบันเทิงแบบครบวงจร จะเป็นการหาแหล่งรายได้ใหม่จากกลุ่มนักท่องเที่ยวและนักแสวงโชคชาวต่างชาติเข้าประเทศไทยโดยที่ไม่ต้องลงทุนจากภาครัฐ ซึ่งคาดว่าจะสามารถสร้างรายได้แก่ประเทศปีละประมาณ 4 ล้านล้านบาท เพราะประเทศไทยมีศักยภาพด้านการท่องเที่ยวสูง ประกอบกับนักธุรกิจชาวไทยและชาวต่างชาติที่มีความพร้อมด้านการลงทุนและมีประสบการณ์ในการดำเนินสถานบันเทิงครบวงจรระดับโลก (Entertainment Complex) เช่น คาสิโน สวนสนุก (Ferrari World) สนามแข่งรถสูตร 1 (Formula one หรือ F1) โรงแรมระดับโลก ห้างสรรพสินค้าและร้านอาหาร ที่พร้อมเข้ามาลงทุนในเขตเศรษฐกิจพิเศษ อันจะนำมาสู่การจ้างงานหลายด้านและยังเป็นผลดีต่อเศรษฐกิจโดยรวมของประเทศ กรณีดังกล่าวเป็นเรื่องที่เกี่ยวกับประโยชน์สำคัญของแผ่นดิน หรือความมั่นคงของประเทศในทางเศรษฐกิจ สถานบันเทิงแบบครบวงจรเป็นการหาแหล่งรายได้ใหม่ของประเทศ เป็นความจำเป็นเร่งด่วนในการแก้ไขปัญหาภาวะเศรษฐกิจตกต่ำ โดยหลังสมาชิกส่วนใหญ่อภิปรายแสดงความเห็นสนับสนุนอย่างกว้างขวางแล้ว ที่ประชุมมีมติเห็นชอบให้ตั้งคณะกรรมาธิการวิสามัญศึกษาเรื่องดังกล่าว ด้วยคะแนนเห็นชอบ 310 ต่อ 9 เสียง และงดออกเสียง 10 เสียง โดยมีมติตั้งคณะกรรมาธิการวิสามัญ จำนวน 60 คน โดยแบ่งเป็นสัดส่วน คณะรัฐมนตรี จำนวน 15 คน และสัดส่วนของพรรคการเมือง จำนวน 45 คน แยกเป็นพรรคเพื่อไทย 13 คน พรรคพลังประชารัฐ 11 คน พรรคภูมิใจไทย 6 คน พรรคก้าวไกลและพรรคประชาธิปัตย์ พรรคละ 5 คน พรรคชาติไทยพัฒนา พรรคเสรีรวมไทย พรรคประชาชาติ พรรคเศรษฐกิจใหม่และพรรคเพื่อชาติ พรรคละ 1 คน พร้อมกำหนดระยะเวลาพิจารณาศึกษาภายใน 90 วัน